paragraph_text: Crveni pasji zub (lat. Erythronium dens-canis), zeljasta je trajnica iz porodice ljiljanovki ili Liliaceae. Biljka raste iz duguljaste podzemne lukovice, stabljika je visoka od 10 do 30 cm te nosi dva široko kopljasta lista dugačka do 10 cm s grimiznim ili smeđim pjegama. Cvijet je obično ružičaste boje. U Hrvatskoj raste pretežito u listopadnim hrastovo-grabovim i bukovim šumama i šikarama. Jedna od prvih i najljepših proljetnica. Lukovica biljke je jestiva, a jestivi su i listovi, no mogu se sabirati samo u ekstremnim situacijama, jer je kod nas biljka zakonom zaštićena.